Ο **Ιμάμ Σαμούντρα**, γεννημένος ως **Αμπντούλ Αζίζ** και γνωστός με διάφορα ψευδώνυμα όπως **Αμπού Ουμάρ**, **Φατίχ** κλπ (αραβικά: الإمام سامودرة‎, 14 Ιανουαρίου 1970 – 9 Νοεμβρίου 2008), ήταν Ινδονήσιος ισλαμιστής τρομοκράτης. Μέλος της οργάνωσης Τζεμάα Ισλαμίγια, εκτελέστηκε το 2008 από τις ινδονησιακές αρχές μετά τη σύλληψη και την ακόλουθη καταδίκη του εις θάνατον για τον πρωταγωνιστικό του ρόλο στις πολύνεκρες βομβιστικές επιθέσεις του 2002 στο Μπαλί.

Βιογραφία
---------

Ο Σαμούντρα γεννήθηκε το 1970 στο Σεράνγκ της Ιάβας και προερχόταν από πολυμελή μονογονεϊκή οικογένεια. Σε ό,τι αφορά τα παιδικά και εφηβικά του χρόνια αναφέρεται ως πολύ καλός μαθητής, αλλά και ευέξαπτος χαρακτήρας. Αφού ολοκλήρωσε τη φοίτησή του σε ισλαμικό σχολείο σπούδασε πληροφορική, ενώ το 1990 εγκατάλειψε τους συγγενείς του, απουσιάζοντας για περίπου μια δεκαετία.

Στο μεσοδιάστημα πραγματοποίησε θεολογικές σπουδές στη Μαλαισία, κατά τη διάρκεια των οποίων συνδέθηκε με την τρομοκρατική οργάνωση Τζεμάα Ισλαμίγια. Παράλληλα, υποστηρίζεται πως μετέβη στο Αφγανιστάν προκειμένου να λάβει στρατιωτική εκπαίδευση από τους Ταλιμπάν, ενώ αναφέρεται και ως εμπλεκόμενος σε μπαράζ βομβιστικών επιθέσεων στην Ινδονησία κατά την περίοδο των Χριστουγέννων του 2000. 

Σύμφωνα με μεταγενέστερες καταθέσεις, κατά το β΄ μισό του 2002 ήταν ένας από τους κύριους οργανωτές της επικείμενης τρομοκρατικής επίθεσης στο τουριστικό θέρετρο Κούτα του Μπαλί, το οποίο αποτελούσε πόλο έλξης για παραθεριστές προερχόμενους κυρίως από κράτη του Δυτικού Κόσμου. Η επίθεση πραγματοποιήθηκε τη 12η Οκτωβρίου του ίδιου έτους και οδήγησε στον θάνατο τουλάχιστον 202 ατόμων. Με βάση πληροφορίες της τοπικής αστυνομίας, μετά την επίθεση ο Σαμούντρα παρέμεινε για αρκετές μέρες στην περιοχή προκειμένου να επιθεωρήσει τη διαμορφωθείσα κατάσταση. 

Στις 21 Νοεμβρίου του ίδιου έτους συνελήφθη από τις αρχές στην προσπάθειά του να διαφύγει προς τη Σουμάτρα. Κατόπιν προσήχθη σε δίκη μαζί με άλλους υπόπτους, όπου αρνήθηκε τις κατηγορίες περί οργάνωσης της επίθεσης, την οποία ωστόσο υπερασπίστηκε, αναλαμβάνοντας παράλληλα την ηθική αυτουργία σε αυτή. 

Στα τέλη του 2003 ο Σαμούντρα καταδικάστηκε σε θάνατο, από κοινού με άλλους δύο εκ των συλληφθέντων (τους αδελφούς Χουντά μπιν Αμπτνούλ Χακ και Αμρόζι μπιν Νουρχασίμ). Ακολούθησε μια σειρά ενστάσεων των δικηγόρων των τριών καταδικασθέντων, οι οποίες ωστόσο απορρίφθηκαν. Ενδιάμεσα το 2004 εξέδωσε την αυτοβιογραφία του, όπου υπεραμυνόταν του ρόλου του στις επιθέσεις του Μπαλί.

Εκτελέστηκε από κοινού με τους άλλους δύο καταδικασθέντες στις 9 Νοεμβρίου του 2008, γεγονός που προκάλεσε την αντίδραση ακραίων ισλαμιστικών κύκλων της χώρας.

Παραπομπές
----------

1. ↑  news.bbc.co.uk/1/hi/world/asia-pacific/7717819.stm.
2. ↑  «Identifiants et Référentiels». (Γαλλικά) *IdRef*. Agence bibliographique de l'enseignement supérieur. Ανακτήθηκε στις 4  Μαΐου 2020.
3. 1 2 3  «The Bali bomb 'commander'». *news.bbc.co.uk* (στα Αγγλικά). BBC News. 8 Νοεμβρίου 2008. Ανακτήθηκε στις 23 Νοεμβρίου 2022.
4. ↑  «Imam Samudra». CNN. Αρχειοθετήθηκε από το πρωτότυπο στις 11 Οκτωβρίου 2003. Ανακτήθηκε στις 23 Νοεμβρίου 2022.
5. 1 2  «The 12 October 2002 Bali bombing plot». *bbc.com* (στα Αγγλικά). BBC News. 11 Οκτωβρίου 2012. Ανακτήθηκε στις 23 Νοεμβρίου 2022.
6. ↑  Lewis, Jeff; Lewis, Belinda; Darma Putra, I Nyoman (February 2013). «The Bali Bombings Monument. Ceremonial Cosmopolis». *The Journal of Asian Studies* (Association for Asian Studies) **72** (1): 21. .
7. ↑  «Το σχεδιασμό και την εκτέλεση της επίθεσης στο Μπαλί ομολόγησε ο Ιμάμ Σαμούντρα». *in.gr*. In. 22 Νοεμβρίου 2002. Ανακτήθηκε στις 23 Νοεμβρίου 2022.
8. 1 2 3 4  «Timeline: Bali bomb trials». *news.bbc.co.uk* (στα Αγγλικά). BBC News. 8 Νοεμβρίου 2008. Ανακτήθηκε στις 23 Νοεμβρίου 2022.
9. ↑  «Συγκρούσεις στην Ινδονησία μετά την εκτέλεση των βομβιστών του Μπαλί». *in.gr*. In. 9 Νοεμβρίου 2008. Ανακτήθηκε στις 23 Νοεμβρίου 2022.

  


|  |  |  |
| --- | --- | --- |
| 

|  |  |
| --- | --- |
| Καθιερωμένοι όροι | 
* WorldCat
* VIAF: 119990123
* LCCN: no2004094298
* ISNI: 0000 0000 8336 6331
* SUDOC: 152962980

 |

 |